Valke fnuik ‘sluipmoordplan’ oor R34 miljoen | Maroela Media
Die Valke het ŉ sakeman van Durban in hegtenis geneem wat glo sy sakevennoot wou laat vermoor om by ’n polis van R34 miljoen te baat.
Brig. Hangwani Mulaudzi, woordvoerder van die Valke, het Woensdag gesê die sakeman het na bewering ŉ middelman gehuur om hom te help om ŉ sluipmoordenaar op te spoor om glo sy vennoot te vermoor.
“Die Valke het die inligting ontvang en die misdaadintelligensie-eenheid betrek. ŉ Polisiebeampte het hom as die huurmoordenaar voorgedoen en ŉ transaksie met die middelman beklink,” het Mulaudzi gesê.
“Die Valke het die ‘moord’ op die vennoot opgestel en binne 30 minute ná die ‘moord’ is R10 000 aan die beampte vir sy dienste betaal.”
Die middelman is in hegtenis geneem en het die Valke na die sakeman se huis gelei. Die Valke het hom daar in hegtenis geneem en ŉ 9mm-pistool gekonfiskeer. Hulle het ook beslag gelê op ŉ blou lig van die polisie en ŉ polisieradio wat die ‘sluipmoordenaar’ tydens die plan moes gebruik.
Albei verdagtes sal na verwagting Vrydag in die Durban-landdroshof verskyn op aanklagte van sameseswering om ŉ moord te pleeg, die besit van ŉ ongelisensieerde vuurwapen en die besit van polisietoerusting.
“Dit was nie die eerste keer wat die sakeman sy vennoot probeer vermoor het nie. Op 2 Julie is die slagoffer deur twee mans na sy huis agtervolg ná ŉ konferensie in Drummond. By sy huis is hy verskeie kere geskiet in wat aanvanklik as ŉ mislukte kapingspoging voorgekom het. Die slagoffer het egter die aanval oorleef, waarna die jongste poging gevolg het,” het Mulaudzi gesê.
Durban sluipmoord valke
stoney · 4 jaar gelede
Bly ek het nie sulke vriende nie! ‘N man moet maar versigtig wees vandag. Wie kan jy vertrou?